b"\n_START_ARTICLE_\nPar\xc5\xa1ua\n_START_SECTION_\nEtimologija\n_START_PARAGRAPH_\nRegionas asir\xc5\xb3 \xc4\xafra\xc5\xa1uose minimas kaip Pars\xc5\xaba ir n\xc4\x97ra painiotinas su Pars\xc5\xaba\xc5\xa1 / Parsuma\xc5\xa1, kuris rei\xc5\xa1k\xc4\x97 istorin\xc4\x99 Persij\xc4\x85 (dab. Farso provincija). Abiej\xc5\xb3 region\xc5\xb3 pavadinimai kilo i\xc5\xa1 senov\xc4\x97s iran\xc4\x97n\xc5\xb3 kalbos \xc5\xbeod\xc5\xbeio parsava 'pakra\xc5\xa1tys', da\xc5\xbenai naudoto Iran\xc4\x97n\xc5\xb3 pasaulio pakra\xc5\xa1\xc4\x8diams apib\xc5\xabdinti. Pvz., i\xc5\xa1 \xc5\xa1io \xc5\xbeod\xc5\xbeio kildinamas klajokli\xc5\xb3 parsii (\xc4\xaf rytus nuo Urmijos e\xc5\xbeero), parsyetae ar pu\xc5\xa1tun\xc5\xb3 pavadinimai.\n_START_SECTION_\nGeografija\n_START_PARAGRAPH_\nRegionas ap\xc4\x97m\xc4\x97 Zagroso kalnyno atkarp\xc4\x85 ir sutapo su Dijalos up\xc4\x97s vidurupiu ir auk\xc5\xa1tupiu. Vakaruose, \xc5\xbeemiau Dijalos upe, buvo Mesopotamijos istorinis regionas Namaras. \xc4\xae \xc5\xa1iaur\xc4\x99 nuo jo buvo \xe2\x80\x9eVidin\xc4\x97 Zamua\xe2\x80\x9c, o \xc4\xaf pietus\xc2\xa0\xe2\x80\x93 Elipi valstyb\xc4\x97._NEWLINE_Derlingiausia Parsua teritorija ir svarbiausias centras buvo Dijalos vidurupyje, bet regionui priskiriamos ir daugyb\xc4\x97 smulki\xc5\xb3 valstyb\xc4\x97li\xc5\xb3 visame Dijalos vidurupyje, auk\xc5\xa1tupyje ir toliau \xc4\xaf rytus\xc2\xa0\xe2\x80\x93 Sefidrudo auk\xc5\xa1tupyje. J\xc5\xb3 teritorija rytuose siek\xc4\x97 istorin\xc4\xaf Medijos regio\xc4\x85 ir svarbiausi\xc4\x85 Medijos miest\xc4\x85 Ekbatan\xc4\x85.\n_START_SECTION_\nIstorija\n_START_PARAGRAPH_\nRegionas labiau minimas nuo 834\xc2\xa0m. pr. m. e. Asir\xc5\xb3 valdovo ekspedicijos \xc4\xaf \xc5\xa1\xc4\xaf kra\xc5\xa1t\xc4\x85, kurios metu Asirija pa\xc4\x97m\xc4\x97 duokl\xc4\x99 i\xc5\xa1 27 vietos gen\xc4\x8di\xc5\xb3 vad\xc5\xb3. Jau am\xc5\xbeiaus pabaigoje Parsua buvo minima kaip viena i\xc5\xa1 Asirijos vald\xc5\xb3, o 774\xc2\xa0m. pr. m. e. j\xc4\x85 pasiek\xc4\x97 ir nusiaub\xc4\x97 Urartu kariuomen\xc4\x97._NEWLINE_Nors \xc4\xaf \xc5\xa1iaur\xc4\x99 nuo Par\xc5\xa1ua konsolidavosi stipri Manos karalyst\xc4\x97, regionas buvo politi\xc5\xa1kai susiskald\xc4\x99s. \xc4\x8cia egzistavo daug smulki\xc5\xb3 gentini\xc5\xb3 valstyb\xc4\x97li\xc5\xb3, kurias asirai vadino prid\xc4\x97dami prie\xc5\xa1d\xc4\x97l\xc4\xaf Bit- 'gimin\xc4\x97; dinastija'. U\xc5\xbekariavim\xc5\xb3 metu Dijalos sl\xc4\x97nyje minimos valstyb\xc4\x97l\xc4\x97s buvo Bit-Hamban, Bit-Barua, Bit-Zati, Bit-Kapsi, Arazia\xc5\xa1as, Ki\xc5\xa1essu ir kt. 744 m. pr. m. e. jas visas galutinai nukariavo Asirija._NEWLINE_Asirija nukariaut\xc4\x85 kra\xc5\xa1t\xc4\x85 padalino \xc4\xaf 4 provincijas: Parsua, Harhar (\xc5\xa1iaur\xc4\x97je), Ki\xc5\xa1essu (rytuose), ir Bit-Hamban (pietuose). Parsua provincija dar labiau i\xc5\xa1pl\xc4\x97sta 716 m. pr. m. e., kuomet \xc4\xaf j\xc4\x85 \xc4\xafjungtos Alabrijos ir Karalos valstyb\xc4\x97l\xc4\x97s. Nuo tada Par\xc5\xa1ua tapo svarbiausiu regionu, per kur\xc4\xaf vyko asir\xc5\xb3 prekybin\xc4\x97s ir karin\xc4\x97s ekspedicijos toliau \xc4\xaf rytus, t. y., \xc4\xaf Medij\xc4\x85, ir ilgainiui rytuose buvo kuriamos vis naujos u\xc5\xbekariaut\xc5\xb3 \xc5\xbeemi\xc5\xb3 provincijos: Saparda, Bit-Kari ir Madai (paskutinioji buvo jau istorin\xc4\x97je Medijoje)._NEWLINE_Apie 673 m. pr. m. e. tikriausiai med\xc5\xb3 kilm\xc4\x97s X\xc5\xa1athrita \xc5\xa1iame visame asir\xc5\xb3 kontroliuojamame regione \xc4\xafvykd\xc4\x97 sukilim\xc4\x85. Neai\xc5\xa1ku, kokia buvo sukilimo baigtis, ta\xc4\x8diau akivaizdu, kad po to regionas asir\xc5\xb3 buvo vis menkiau kontroliuojamas, ir, sustipr\xc4\x97jus Medijos karalystei, vienas pirm\xc5\xb3j\xc5\xb3 atsid\xc5\xabr\xc4\x97 jos sud\xc4\x97tyje._NEWLINE_VI a. pr. m. e. region\xc4\x85 u\xc5\xbevald\xc4\x97 Achemenid\xc5\xb3 imperija, \xc4\xafjungdama j\xc4\xaf \xc4\xaf Medijos satrapij\xc4\x85. Taip regionas pama\xc5\xbeu \xc4\xaftrauktas \xc4\xaf i\xc5\xa1pl\xc4\x97stinio Medijos regiono s\xc4\x85vok\xc4\x85 ir senov\xc4\x97s graik\xc5\xb3 darbuose d\xc4\x97l asir\xc5\xb3 ir med\xc5\xb3 kult\xc5\xabros \xc4\xaftakos buvo vadinamas Siromedija. Tuo metu vyko sparti kra\xc5\xa1to iranizacija. Negr\xc4\xaf\xc5\xbetamai i\xc5\xa1nyko vietos kalbos, vietos gyventojai mai\xc5\xa1\xc4\x97si su iran\xc4\x97nais, ir taip formavosi kurdai."